Rezolvarea conflictelor în politică

 

 

1. Scurt istoric al problemei

 

Interesul pentru studiul conflictelor a apărut o dată cu primele reflecţii filosofico-sociale şi istorice, mai ales la Tucidides, regăsindu-se apoi ca o preocupare majoră în literatura sociologică, politologică, psiho-sociologică. Ca teoreticieni consacraţi în analiza conflictelor, contradicţiilor sociale , ale puterii şi divergenţelor de interese sociale, pot fi amintiţi: N. Machiavelli, Th. Hobbes, E. Durkheim, Max Weber, R.Dahrenhof, David Lockwood, Georg Simmel, Lewis Coser, K. Marx, T. Parsons, J.R.P.French, Goldman Schlenker, Johnson Pruitt etc.

Anii ’60 s-au caracterizat printr-o dispută aprinsă între noile teorii asupra conflictelor, care subliniau rolul productiv al acestora pentru schimbarea socială, şi abordările structural-funcţionaliste, care accentuează coerenţa sistemelor sociale, consensul, considerând conflictul a fi mai degrabă o patologie a sistemelor (de exemplu, teoria lui T. Parsons). Teoriile structural-funcţionaliste abordau conflictul doar din perspectiva funcţiei lui negative, ca fenomen marginal, având ca rol doar perturbarea armoniei întregului. 

Teoria generală a conflictelor este o teorie relativ recentă. Teoria se aplică unor fenomene, printre care cele economice, politice, rasiale, internaţionale.

Utilizată împreună cu teoria jocurilor în strategia politică şi militară, teoria conflictelor permite, prin ordinator, simularea pentru descoperirea soluţiilor optime: examinarea factorilor multipli, luându-se în considerare datele cazului particular, caracteristicile structurii sociale.

În general, această teorie relevă principalele tipuri de conflicte şi scheme formale ale evoluţiei lor permiţând, astfel, prevederea rezultatelor şi, prin aceasta, posibilitatea ieşirii din conflict.

Noile teorii, pornind de la inevitabilitatea pluralităţii intereselor, consideră abordarea constructivă a conflictului ca exprimând esenţa democraţiei. În acest context, asumarea conflictului reprezintă, pentru un sistem social, un indicator al caracterului său democratic. Pluralismul puterii, competiţia programelor, proiectele alternative de schimbare socială, procesele electorale competitive, procedurile de negociere, conciliere şi arbitraj sunt caracteristici ale sistemelor sociale complexe, modalităţi de menţinere a ordinii sociale.

 

 

2. Problematica GENERALĂ şi definirea termenilor

 

Pentru abordarea generală a temei, se impun ca necesare unele precizări legate de problematica şi termenii puşi în discuţie.

Teoriile conflictului caută să explice:

· cauzele manifeste şi potenţiale ale acestuia; 

· căile de evoluţie a conflictului şi posibilităţile de soluţionare ale acestuia;

· efectele directe şi indirecte, funcţiile şi disfuncţiile sale în procesul de funcţionare şi schimbare a sistemelor sociale;

· tipurile şi aria de cuprindere;

· instituţionalizarea conflictului;

· managementul conflictului;

· procesele de negociere şi atingerea păcii sociale, menţinerea ordinii sociale în ciuda marilor inegalităţi dintre părţi şi a deosebirilor de interese;

· rolul conflictului în procesele dinamicii de grup şi sociale.

Termenul de conflict desemnează, în general, o opoziţie deschisă, o luptă între indivizi, grupuri, clase sociale, partide, comunităţi, state cu interese economice, politice, religioase, etnice, rasiale divergente sau incompatibile, cu efecte distructive asupra interacţiunii sociale. Etimologic, conflict provine din latinescul conflictus, derivat din confligere (a se ciocni, a se izbi, a ţine împreună cu forţa).

Cauzele conflictului pot fi de diferite tipuri: inegalităţi şi discriminări sociale; incapacitatea părţilor de a ajunge la un compromis reciproc acceptat, legat de poziţia lor în societate; competiţia pentru controlul resurselor finite; acces competiţional la oportunităţi crescute; dorinţa de dominare, de putere, de prestigiu.

Tipurile distincte de conflict social depind de: caracterul, structura şi specificul părţilor aflate în conflict; natura scopurilor fixate de acestea; mijloacele utilizate pe parcursul evoluţiei conflictului.

Mulţi analişti au descris modelul de dezvoltare a conflictului prin cinci etape, relativ distincte: dezacordul; confruntarea; escaladarea; dezescaladarea; rezolvarea (Donelson R. Forsyth).

Dezacordul debutează prin simple neînţelegeri, diferenţierea indivizilor sau grupurilor prin modul lor de a fi sau a gândi (uneori pot fi şi pseudo-neînţelegeri, false conflicte), divergenţe minore, nesemnificative pentru interacţiunea socială, de grup, dar care, necontrolate la timp, pot degenera în conflicte reale.

Confruntarea adânceşte diferenţele dintre indivizi, grupuri, clase etc., acestea fiind percepute de către părţile în conflict ca importante pentru interacţiunea de grup, ca ameninţând unitatea grupului. În această fază, fiecare parte îşi susţine poziţia sa, accentuând-o pe baza unei ideologii justificative, fiecare parte subliniază erorile din gândirea celeilalte. Este faza în care fiecare parte se convinge pe ea însăşi că trebuie să convingă adversarul să-şi schimbe părerea, să renunţe la poziţia lui, acceptând argumentele sale. Acţiunea de persuasiune devine exagerată şi poate degenera în acţiuni de forţă, de coerciţie, cu efect de “bumerang” asupra părţilor, iar expresia emoţională domină asupra argumentelor logice. Rata comunicării în grup scade, întrucât sunt antrenate mecanisme psihologice şi interpersonale ale luptei care duc la stres crescut, atmosferă tensionată, frustrări succesive ce antrenează în lanţ ostilităţi, forme de violenţă, agresivitate în limbaj, conform celebrei ipoteze frustrare/agresiune. În acest moment, lipsa de încredere creşte şi apare necesitatea unei soluţii.

Escaladarea conflictului distruge normele reciprocităţii pozitive, înlocuindu-le cu unele de tip de negativ (Schlenker, Goldman), care susţin un comportament concurenţial exagerat; tensiunile şi ostilităţile din grup sunt scăpate de sub control; reacţia de autoapărare a fiecărei părţi stârneşte violenţe fizice şi simbolice, agresivitate maximă; în această etapă, conflictul atinge punctul culminant, “de vârf”, care poate distruge total interacţiunea de grup, ajungând uneori chiar până la distrugerea fizică a părţilor sau o poate reface printr-o schimbare structurală. Escaladarea conflictului e urmată firesc de orientarea spre soluţii raţionale de rezolvare a conflictului, prin intervenţii legale de tip instituţional, prin negocieri şi compromisuri treptate, prin stimularea posibilităţilor de comunicare deschisă între părţi, prin captarea bunăvoinţei părţii adverse, prin apariţia “celei de-a treia părţi” în calitate de mediator, moderator, facilitator, diplomat, sfătuitor, conştientizator, judecător, expert etc. (Johnson Pruitt), toate având un scop integrativ, de refacere a interacţiunii sociale, de grup. Compromisul final cerut de rezolvarea conflictului nu trebuie să fie privit de nici una din părţi ca semn al slăbiciunii sale, nu trebuie să fie speculat în procesul concilierii de nici o parte, ci apreciat prin funcţia lui pozitiv-integrativă, pentru unitatea şi pacea socială. Incapacitatea adoptării unor soluţii constructive, mutual acceptate, duce fie la dezagregarea sistemului, fie la generarea unui echilibru precar şi provizoriu, fondat pe forţă.

Această scurtă analiză de terminologie relevă încadrarea temei “rezolvării conflictelor” într-o temă mai amplă, referitoare la teoria conflictului şi gestionarea acestuia.

 

 

3. REZOLVAREA conflictului în politică

 

Din perspectiva filosofiei politice, tema rezolvării conflictelor în politică impune discutarea fundamentelor fenomenelor politice.

Această temă redeschide reflecţia asupra specificului şi scopului activităţii politice, în general.

Politica este definită, în esenţă, ca o activitate umană preocupată de luarea şi implementarea unor decizii învestite cu autoritatea entităţii politice pentru care sunt luate deciziile. Din punct de vedere practic, politica a fost numită “arta guvernării”, studiul despre “cine, ce, când şi cum obţine”.

Uzual, termenul este, însă, echivalat cu lupta pentru putere, cu competiţia între indivizi şi grupuri, pentru alocarea recompenselor sau a valorilor într-o societate.

Precum se poate observa, politica are un conţinut conceptual vast, eterogen, cu deplasări fie pe dimensiunea conflictuală, fie pe cea constructivă, de luare a unor ţeluri comune, de alegere a mijloacelor pentru a atinge scopurile. Alte abordări consideră politica atât în ceea ce priveşte scopurile, cât şi mijloacele.

Problema “rezolvării conflictelor în politică” se înscrie, din această perspectivă, implicit pe direcţia constructivă a abordării domeniului politicii.

Din această perspectivă, specificul procesului politic este capacitatea de a ajunge la decizii şi opţiuni, în numele unor interese colective (de grup, la nivel social-global, al unor comunităţi), ale unor entităţi politice (partide, grupuri, organizaţii sociale sau profesionale), în cadrul unui sistem politic marcat de diversitatea intereselor, opiniilor, de afirmarea şi impunerea acestor interese în lupta pentru puterea politică.

Conform majorităţii teoriilor, la baza conflictului în politică stau conflictele sociale. 

Unele definiţii ale termenului de conflict politic pun în evidenţă faptul că:

· conflictul politic reprezintă forma fundamentală a activităţii politice;

· a rezolva conflictele şi a promova soluţii de cooperare reprezintă funcţiile fundamentale ale unui sistem politic;

· conflictul şi cooperarea reprezintă, conform teoreticienilor politici, elemente duale, deşi au existat tendinţe teoretice care au exagerat rolul conflictului în viaţa socială (ex. Thomas Hobbes);

· conflictul reprezintă un tip de interacţiune, caracterizat prin stări antagonice sau ciocniri de interese, idei, politici etc.

Conflictele politice sunt de două feluri: verticale – datorate unor inegalităţi şi antagonisme între clasele, grupurile etnice sau rasiale, partidele politice şi grupurile de presiune din cadrul unei societăţi sau unui stat – şi orizontale – datorate unor inegalităţi şi antagonisme între state organizate teritorial. Primele sunt conflicte interne, celelalte sunt conflicte externe, deşi între cele două tipuri de conflict există o anumită influenţă şi interacţiune reciprocă.

Reiese că un element important este capacitatea de a lua decizii în interiorul entităţilor politice şi în relaţiile sale cu celelalte entităţi politice.

În acest context, sistemul politic apare având drept scop luarea unor decizii cu autoritate care să fie îndeplinite pentru societate.

Aşadar, înţelegerea rolului rezolvării conflictelor în politică impune această abordare sistemică a politicului, utilă din punct de vedere analitic. Ea pune accent pe intercorelarea diverselor componente ale procesului politic şi pe legăturile dintre subsistemele politice şi alte subsisteme sociale.

Din această perspectivă, sistemul politic are funcţia fundamentală de a rezolva conflictele şi de a promova soluţii de cooperare problemelor sociale, pe bază de consens.

În cadrul unui sistem politic, un anumit nivel de consens, relativ la valori şi la probleme importante, este esenţial pentru perpetuarea sistemului. Obţinerea consensului devine scopul activităţii de rezolvare a conflictului.

Consensul reprezintă acordul referitor la un scop, o valoare, o opinie. El este deseori parţial şi variază în timp, dar în sfera deciziei înseamnă acordul, asentimentul membrilor grupului implicat. Consensul reprezintă un element coeziv, integrativ, susţinător în cadrul unui sistem politic.

De aceea, rezolvarea conflictelor în politică reprezintă o necesitate. Nivelul consensului, ca şi al conflictului, în cazul valorilor politice de bază ale unei societăţi, este influenţat 

· de procesul socializării politice;

· de nivelul de satisfacţie generat de performanţa sistemului politic;

· de omogenizarea societăţii.

În concluzie, se poate afirma că rezolvarea conflictelor este parte integrantă a activităţii politice şi că rezolvarea conflictelor, element al gestionării conflictelor, implică responsabilitatea politică.

Conflictul poate fi rezolvat şi prin mijloace nepolitice, cum ar fi presiuni sociale, constrângeri economice, intervenţia unor grupuri private.

Un sistem de guvernare pluralist şi democratic poate tolera clivaje considerabile în probleme esenţiale, atâta timp cât există suficient consens pentru rezolvarea conflictelor prin procedee non-violente, bazate pe majoritate, respectând drepturile minorităţilor.

Termenul de clivaj desemnează existenţa unor diviziuni critice în cadrul unui sistem social, ce conduc la un conflict politic. Clivajele pot avea la bază factori precum diferenţele de venituri şi prosperitate, diviziuni etnice şi religioase, diferenţieri urban/rural şi de factură locală, diferenţe rasiale sau de clasă. Clivajele suplimentare sau accentuarea celor existente pot produce diferenţe de opţiuni, convingeri, atitudini şi interese. Nivelul conflictelor sociale poate fi mărit dacă clivajele se întrezăresc reciproc.

Revine, deci, domeniului politic sarcina de a aborda, dintr-o perspectivă amplă, pragmatică, problema conflictului, de a realiza o “gestionare a crizelor” în scopul rezolvării acestora.

 

 

4. Managementul crizelor

 

Rezolvarea conflictelor este un element component al managementului crizelor.

Managementul crizelor pentru un conducător reprezintă luarea unei decizii în condiţii extraordinare, care poate avea implicaţii semnificative pentru securitatea naţională, bunăstarea economiei, siguranţa populaţiei sau menţinerea ordinii.

Definită prin prisma deciziilor, criza este o situaţie care:

· ameninţă obiective principale;

· restricţionează timpul de reacţie;

· surprinde factorii de decizie.

Gestionarea crizelor în Europa reprezintă o tendinţă regională care pune accent pe cooperare eventuală pentru:

· repartizarea responsabilităţilor;

· adoptarea strategiilor comune;

· stabilirea unor proceduri de interoperabilitate;

· folosirea în comun a resurselor.

 

4.1 Elemente de gestionare a crizelor

Cele mai importante elemente în gestionarea crizelor sunt: pregătirea (ceea ce presupune dezamorsarea sau prevenirea), reacţia şi normalizarea (rezolvarea crizei).

Pregătirea presupune crearea unui cadru (minimal) de autoritate, stabilirea legăturilor între centrele de elaborare a deciziei, constituirea unui grup pentru informaţiile de criză, stabilirea regulilor şi exersarea.

Prevenirea se face prin anticiparea potenţialelor situaţii de criză, prin actualizarea permanentă a informaţiilor privind potenţialele zone de criză, prin analizarea informaţiilor obiective asupra evoluţiilor ce pot provoca criza şi prin intervenţia corectivă în situaţii de pre-criză.

Reacţia, mai bine spus procesul de răspuns, se concretizează prin luarea în stăpânire a situaţiei, depăşirea şocului iniţial, evitarea discreditării, activarea reţelelor şi a grupurilor pentru informaţii de criză, formularea unei poziţii, elaborarea unui plan de acţiune şi mobilizarea celor ce elaborează decizii.

Rezolvarea crizei se realizează prin administrarea sistemului, coordonarea informării publice (mass-media, zvonuri) şi întrebuinţarea corespunzătoare a experţilor consultanţi.

Sistemul de gestionare a crizelor impune crearea unui cadru de autoritate prin definirea în consens a procesului de gestionare a crizelor şi prin perfecţionarea pregătirii pentru mobilizare în scopuri comune.

Activarea reţelelor şi grupurilor pentru informaţii de criză are în vedere emiterea înştiinţărilor adecvate, formarea unei echipe bine ajustate, degrevarea de alte activităţi a celulei de gestionare a crizei, punerea la punct a unui plan de legătură şi formarea celulei pentru informaţii de criză.

4.2 Rolul legilor şi al politicii în gestionarea crizelor

Politica defineşte parametrii generali şi limitările şi furnizează o justificare pentru acţiune. De asemenea, clarifică legătura cu obiectivele naţionale şi identifică relaţiile cu lumea exterioară.

Legilor le revine rolul de a stabili, schematic, organizarea şi structura gestionării crizelor şi oferă legitimitatea necesară pentru măsurile extraordinare luate pe timpul crizelor.

Pilonii de susţinere ai gestionării eficiente a crizelor şi sensul de a fi al legilor şi al politicii îl constituie încrederea, credibilitatea, consensul în situaţiile de criză. Acestea întăresc coeziunea naţională, înăbuşind disensiunile; permit liderilor să ia decizii, iar cetăţenilor să le respecte şi oferă asigurări partenerilor externi.

4.3 Sistemul de asigurare informaţională a procesului decizional

Sistemul de asigurare informaţională a procesului decizional reprezintă un ansamblu organizat de procese ce oferă factorilor decizionali informaţii necesare şi relevante pentru sprijinirea operaţiunilor şi a elaborării deciziilor în cadrul structurilor respective.

Rolul sistemului de asigurare informaţională a procesului decizional este:

· de a recepţiona şi utiliza eficient informaţii de încredere;

· de a sprijini elaborarea deciziilor în zonele critice şi la toate nivelurile;

· de a integra într-un obiectiv comun persoanele, procedurile, bazele de date, sistemele de informare şi comunicare, computerele şi facilităţile cu accesare interactivă.

Culegerea informaţiilor în situaţii de criză se face prin cercetarea zonei, începerea conştientizării situaţiei, utilizarea sistemelor de scanare şi formularea cerinţelor.

Prelucrarea şi transmiterea informaţiei reprezintă, de fapt, filtrarea/separarea între important şi neimportant şi compararea. Sistemul de comunicare a informaţiilor trebuie să îndeplinească următoarele condiţii:

· oportunitate;

· cuprinzător (legătura cu Centrul de Gestionare a Crizelor, organismele interesate, organizaţiile non-guvernamentale);

· secretizat (când este cazul).

4.4 Coordonarea între instituţii în perioada de criză

Tipurile de criză sunt cele care determină natura coordonărilor necesare.

În cazul crizelor neplanificate, obiectivele politice pot fi stabilite dinainte, pe când măsurile de răspuns nu.

În cazul crizelor planificate, obiectivele politice sunt stabilite din timp, iar măsurile de răspuns pot fi anticipate, selectate şi exersate.

Prin urmare, mecanismele de coordonare vor diferi în funcţie de tipul crizei. De exemplu, răspunsul la crizele, altele decât cele de securitate, tinde să pună accentul pe coordonarea reacţiei şi pe exersarea reacţiei (cum ar fi în cazul dezastrelor naturale). Crizele de securitate tind să pună accentul pe eliberarea deciziei, culegerea informaţiilor şi stabilirea obiectivelor.

Coordonarea răspunsului presupune:

· pregătirea planurilor de coordonare a răspunsului;

· funcţionarea centrelor operaţionale pentru situaţii de urgenţă (asigurarea legăturilor, reprezentarea adecvată);

· resurse stocate sau identificate;

· repetiţii;

· măsuri de atenuare a unor situaţii de urgenţă asemănătoare .

 

 

5. rezolvarea conflictelor – problemă europeană

 

Europa a fost confruntată cu un număr tot mai mare de conflicte, multe dintre ele neprevăzute, escaladarea acestora depăşind estimările şi conferindu-le o anvergură internaţională. Mai mult decât atât, au lipsit mijloacele abordării eficiente a acestor conflicte. Se consideră că violenţa de largă amploare face parte din scena politică europeană, deoarece instabilitatea internă va persista, după toate aparenţele, vreme de cel puţin încă o generaţie, în Europa Centrală şi de Est şi, probabil, chiar timp mai îndelungat.

Efectul Sarajevo sau teama implicării în dispute de sorginte etnică sau naţionalistă au reînviat interesul pentru prevenirea conflictelor grave.

În cercurile academice se reanalizează datele evaluărilor şi se pun la punct noi proiecte de cercetare în domeniul prevenirii şi gestionării conflictelor, diplomaţiei preventive sau al studiului escaladării nedorite a conflictelor.

Prevenirea conflictelor (PC) este un nou subiect de actualitate, iar abordarea lor de pe poziţii care favorizează acţiunea (pro-active) a fost consolidată de recentele experienţe continentale.

În egală măsură şi-au spus cuvântul costurile ridicate ale operaţiunilor de menţinere a păcii şi a celor de impunere a păcii după escaladarea conflictelor.

O altă chestiune în dispută este faptul că menţinerea păcii, în absenţa realizării păcii, conduce adesea la “perpetuarea paşnică a disputelor”. Devine din ce în ce mai limpede faptul că gestionarea conflictelor este mult mai dificilă decât escaladarea lor. Acumularea sentimentelor de ură şi frustrare are ca efect prelungirea conflictelor şi presupune un efort sporit pentru rezolvarea lor într-o manieră satisfăcătoare.

Analiza prevenirii conflictelor face parte din încercarea de a găsi o modalitate de organizare a securităţii în societatea contemporană. Una din lecţiile oferite de experienţa recentă este aceea că “un strop” de prevenire valorează mai mult decât “o tonă” de intervenţie amânată. Iar dintre lecţiile marii transformări marcate de anii 1989-1990, trebuie reţinut faptul că gestionarea preventivă a conflictelor a devenit o opţiune realizabilă. Prevenirea conflictelor a devenit un concept cheie în dezbaterea organizării noii structuri de pace şi securitate a Europei.

Atâta vreme cât Europa Centrală şi de Est rămân relativ instabile, se pot produce incidente de natură să ameninţe pacea şi securitatea europeană.

În pofida opiniei larg răspândite că îmbunătăţirea modalităţilor de prevenire a conflictelor se impune cu urgenţă, conceptul rămâne o chestiune delicată şi a fost supus criticilor. Rezervele exprimate în legătură cu el nu se referă la scopurile sale, ci la căile şi modalităţile de a-l pune în practică. Printre critici, se numără cei care au tendinţa de a asocia prevenirea conflictelor cu crearea unui sistem de securitate colectivă. 

Există şi teama implicării într-un război ori de câte ori şi oriunde are loc un act de agresiune. Acestei temeri i se adaugă preocuparea pentru pierderea suveranităţii naţionale.

În ceea ce priveşte această din urmă problemă, ea poate fi aplanată prin realizarea unui sistem de securitate colectivă mai larg, care să nu presupună angajamente automate şi constrângătoare şi în cadrul căruia tipul de cooperare să fie evaluat de la caz la caz (de exemplu, abordarea NATO).

Termenul prevenire a conflictelor se referă la un anume tip de gestionare a conflictului, distinct de evitare a conflictului. Eforturile de evitare a agravării problemelor contencioase şi a incompatibilităţii de interese sunt cunoscute sub denumirea de măsuri de evitare a conflictului, iar cele care contribuie la prevenirea comportamentului conflictual nedorit, o dată creată o situaţie de incompatibilitate de interese, pot fi etichetate drept măsuri de prevenire a conflictelor.

Măsurile puse în practică în momentul în care un conflict implică incompatibilitatea de interese, atitudini ostile şi un comportament de natură să prejudicieze părţile, reprezintă măsuri de reglementare a conflictelor sau, în cazuri speciale, de soluţionare a acestora.

Conceptul “prevenirii conflictelor” defineşte două tipuri de eforturi: acelea care previn comportamentul definit în cadrul sistemului relevant de reglementări internaţionale ca fiind nedorit şi acelea care încearcă să restrângă comportamentul conflictual în cadrul unor limite clar definite de acţiune permisibilă. Conceptul nu este nou. Termeni mai vechi, cum ar fi diplomaţia preventivă, prevenirea crizelor sau diplomaţia descurajării se referă toate la eforturi similare.

Fiecare tip de conflict presupune o modalitate diferită de remediere. Dacă este vorba de un conflict factual sau de o neînţelegere asupra unei stări de fapt, el poate fi rezolvat prin schimbul de informaţii, prin sporirea gradului de transparenţă în domeniul militar şi a unui set de acorduri de verificare mai eficiente. Dacă este vorba de un conflict de interese sau de o dispută creată de distribuirea unor resurse nu prea bogate (indiferent dacă este vorba de putere, teritorii, avantaje economice), un astfel de tip de conflict poate fi abordat constructiv, prin intermediul eforturilor de realizare şi construire a păcii.

Realizarea păcii se referă la căutarea unei soluţii negociate a situaţiilor percepute drept conflicte de interese dintre părţi. Se pot distinge trei metode de realizare a păcii. Prima este aceea prin care se încearcă impunerea unei soluţii fie prin violenţă, fie de pe poziţii de forţă. Cea de-a doua metodă se referă la reglementarea disputelor pe cale juridică. Problemele pe care le creează recurgerea la violenţă şi la folosirea forţei, ca şi inadecvarea recursului la instrumente juridice, i-au făcut pe mulţi cercetători să considere negocierea ca fiind cea mai bună metodă de reglementare sau soluţionare a conflictelor.

Negocierea este un capitol ce poate fi subdivizat în două categorii largi. Prima include instrumentele diplomatice tradiţionale, cum ar fi negocierea, bunele oficii, medierea, solicitarea de informaţii, concilierea şi arbitrajul. Critica metodelor convenţionale a dus la punerea la punct a unei serii întregi de metode alternative pentru soluţionarea conflictelor. Aceste metode se concentrează asupra procesului interacţiunii mai curând, decât asupra conţinutului poziţiilor negociate.

În concluzie, putem afirma că gestionarea crizelor reprezintă un imperativ naţional în mediul de securitate actual, el fiind cheia stabilităţii interne dorită atât de partenerii regionali, cât şi de cei internaţionali.

Stabilitatea este un imperativ pentru noua arhitectură a Europei şi pentru realizarea obiectivelor amplei construcţii europene.

